Vereniging staan narkotiseur by ná jong pasiënt se dood | Maroela Media
Vereniging staan narkotiseur by ná jong pasiënt se dood
Zayyaan Sayed (10).
Die Suid-Afrikaanse Vereniging van Narkotiseurs (Sasa) het sy medelye met 'n familie betuig ná die dood van hul tienjarige seuntjie kort ná wat veronderstel was om 'n roetineoperasie te wees, en terselfdertyd sy steun aan die betrokke narkotiseur toegesê.
Maroela Media het vroeër berig Zayyaan Sayed het op 11 Oktober 'n laparoskopie by die Netcare Park Lane-kliniek in Johannesburg ondergaan nadat hy lank met refluks gesukkel het. Prof. Peter Beale, 'n pediatriese chirurg, het die operasie uitgevoer, terwyl dr. Abdulhay Munshi die narkotiseur was.
Zayyaan se ma, Zaheera, het gesê hulle het lank gewik en geweeg om wél die operasie te laat doen, maar het eindelik ingestem. Die operasie het langer as vier uur geduur en Zayyaan het later dieselfde aand gesterf.
Zaheera en haar man, Mohammadh, het daarna in 'n brief aan die Raad vir Gesondheidsberoepe (RGB) gesê Zayyaan se dood was nie 'n geïsoleerde voorval nie. Hulle het ook die skorsing van die twee dokters geëis terwyl 'n ondersoek na die sterftes gedoen word.
Netcare het intussen die twee dokters se voorregte opgeskort, maar die RGB het nog geen aanduiding gegee van die stappe, indien enige, wat hy doen of beplan om te doen nie.
Sasa het Dinsdag in 'n brief aan sy lede gesê hy is bewus van die uitwerking wat die "jong pasiënt" se dood op sy familie, die betrokke dokters en die groter span betrokke by sy versorging gehad het.
"Die Sasa-lid [Munshi] wat die nouste by die voorval betrokke is, het Sasa se steun gehad en het dit steeds. Die vereniging ondersteun hom ook terwyl die voorval ondersoek en bestuur word."
Volgens die vereniging is ingewikkelde kliniese en beroepskwessies ter sprake by die spesifieke voorval. "Dit maak interaksie, ingryping en ondersoek uiters moeilik en sensitief."
Sasa sê daar is ook beduidende kommer wat betref die moontlikheid van regulatoriese tekortkominge, die presedent wat geskep kan word met 'n eensydige besluit op 'n skorsing, asook 'n verhoor deur die media voordat 'n behoorlike ondersoek gedoen is.
"Sasa steun deursigtigheid, regverdigheid en die prioritisering van pasiënte se veiligheid. Die vereniging steun ook 'n deeglike ondersoek na alle stelseltekortkominge wat moontlik 'n rol in die voorval kon speel."
Abdulhay Munshi hospitaal In die nuus Netcare SASA Zayyaan Sayed
Heroldsbaai-tragedie: Pa maak hart oop
Polisie verloor 500 dienswapens in drie jaar
Kry 'n onafhanklike om die oorsaak van die dood te bepaal .
My dogter was ook n pasient van DrPeter Beale. Sy is vandag 21. Hy het haar geopereer op 6 maande om 'n Bilaterale Nier Refluks en vele Breuke te herstel. 'n Baie moeilike operasie agv haar ouderdom. Van Dr Beale het ons net ondersteuning ontvang en sy as baba en as kleuter, was mal oor hom. Ons het ons dogter agv hom. As ek ander spesialiste geglo het destyds, was my kind vandag dalk dood of baie siek. Ek het net respek en waardering vir Dr Beale en sy span.
Moet my nie verkeerd verstaan nie: hierdie dokter word 'bygestaan', maar die dokter wat 'n vrou afgeraai het om 'n aborsie te laat doen, 'word gekruisig.?'